
Az ember(i)ség massif kritikája, avagy a Punnany Massif zenekar diskurzusai

Kulcsszavak: társadalomkritika; rap és hiphop; Punnany Massif; diskurzuselemzés; médiakommunikáció
A társadalomkritika esszenciája a társadalomtudományok interdiszciplináris megközelítésében rejlik. Kutatásom célja a több mint 10 éve működő Punnany Massif magyarországi rapzenekar dalszövegeiben megjelenő társadalomkritika feltárása és értelmezése. Kutatási kérdéseim a következők: Hogyan jelenik meg a társadalombírálat? Hogyan kapcsolható ez össze más magyar rap- és hiphop-előadókkal? Milyen eltérések vagy hasonlóságok figyelhetők meg?
A kutatás során kombinált módszertant alkalmaztam, amely a kommunikációelmélet (médiakutatás), szemiotika, diszkurzív elemzés és retorika eszköztárára épül. Alapvető szakirodalmi forrásaim közé tartoznak Clifford Geertz kulturális antropológus írásai, vagy Szabó Márton politikai tudáselméletei és ideológiai elméletei. A témához kapcsolódóan Balázs Imre József Dalszövegológia című művét is használtam, amely a dalszövegelemzés alapvető keretrendszerét biztosította. Továbbá fontosnak tartottam a zenekar munkásságának párhuzamba állítását más hazai rap- és hiphop-előadókéval (Krúbi, FankaDeli és Beton.Hofi), hogy vizsgálhassam a rap műfaj előadónkénti közös és eltérő jegyeit is.
Kutatási eredményeim három fő területre koncentrálódnak: a zenekar országos közkedveltségnek örvend, valamint dalszövegeik társadalomkritikai mivolta fontos szerepet játszik sikereikben (médiakutatás). Emellett nagy hangsúlyt fektetnek az aktuális közéleti és politikai problémákra. Ezeket a nehéz kérdéseket emészthető, mégis művészi és szépirodalmi jegyekben gazdag formában tálalják (diskurzuselemzés és szimbolika).



